Start

Devora Zack

SINGLETASKING

Copyright © 2015 by Devora Zack

Translation © 2016 by Michal Stasz

Jacket design © 2016 by Marek Novák

Slovak edition © 2016 by Ikar

Z anglického originálu Singletasking (Berrett-Koehler, USA 2015) preložil Michal Stasz.

Redigovala Želmíra Čížová.

Obálku navrhol Marek Novák.

Technická redaktorka Helena Oleňová.

Vydalo vydavateľstvo Ikar, a. s., Bratislava v roku 2016 ako svoju 867. publikáciu v elektronickej podobe.

Sadzba a zalomenie do strán PRO 2, a. s., Bratislava.

ISBN 978-80-551-4631-7

Milí moji čitatelia,

týmto vás zbavujem pokušenia podávať nadľudské výkony.

Vaša priateľka Devora Zacková

P. S. Nemáte za čo.

Carpe diem

Mojim synom...,

ktorí tak šarmantne

dokazujú prospešnosť

singletaskingu,

hoci boli vystavení

najtvrdším skúškam.

PREDSLOV

Prečo práve ja?

Nie som si istá, či som dosť kvalifikovaná na napísanie tejto knihy.

To, že som ju predsa len napísala, je dôkazom môjho dobrého úmyslu a slabého úsudku. Prečo som sa len dobrovoľne rozhodla podujať na písanie tejto knihy, keď si moju pozornosť vyžadujú oveľa naliehavejšie záležitosti? Pozrime sa na jedno z mojich bežných rán počas pracovných dní. O 8.30 mám už za sebou cvičenie, chvíľku písania v neďalekej kaviarni, preletené novinové titulky, zrevidovaný zoznam dnešných úloh, menší nákup v predajni potravín, zobudila som a nakŕmila svojich troch skvelých synov (hundrajúcich, že zase treba ísť do školy), pripravila som desiate, spustila umývačku riadu, trocha poupratovala, nahádzala ďalšie veci do koša na pranie, absolvovala okruh do troch škôl, odpovedala na niekoľko správ od zákazníkov a už som na ceste na moje prvé dnešné pracovné stretnutie – naštvaná, že hodiny sa blížia k 9.00. Nebuďte tým ohromení. O pol dvanástej som zvyčajne celkom odpísaná.

Po príchode do kancelárie si vôbec negratulujem, že som taká efektívna. Nie. Čaká na mňa rozkošná hromádka mimoriadne naliehavých odkazov, stretnutí, rozhovorov, konferenčných hovorov, prezentácií v rámci poludňajšej prestávky a termín odovzdania rukopisu. Ako to mám stihnúť?

Nestihnem! Som nemožná. Možno sa okamžite zrútim na klávesnicu pred sebou.

Zachrániť ma môže iba... singletasking!

Ja a vy

Nie je podstatné, že som spisovateľka, hovorkyňa a konzultantka. Dôležitejšie je, že som vnútorne vycítila obrovské požiadavky, ktorým denne čelia moji čitatelia... a poznám naozaj fungujúce riešenie.

Nič nie je otravnejšie ako rady tzv. expertov, ktorí sú totálne odtrhnutí od reality normálneho života:

Prideľte 90 % svojich úloh iným, aby ste sa mohli venovať kreatívnemu strategickému plánovaniu.

Znížte svoju pracovnú záťaž denne na pätnásť minút, robte len to, čo je naozaj podstatné.

Nepriberajte si nijaké ďalšie povinnosti, kým vám to váš pracovný harmonogram neumožní.

Čerpajte dovolenku viackrát do roka, aby ste sa zotavili.

Máte z toho ťažkú hlavu?

Neklesajte na duchu! Ja k takýmto expertom nepatrím. Ich pomýlené rady určite neriešia vaše starosti. Ja však poznám riešenie – volá sa singletasking.

Úspešný singletasking znamená správne manažovanie vášho božského ega (počínajúc myslením) a vášho okolitého prostredia (vrátane vašich vzťahov).

Túto blaženosť máte na dosah ruky. Máme na to liek, a to vo vhodnej podobe, radosť čítať. Už som spomenula, že je praktický?

Som presvedčená, že sa dokážete prebrodiť cez temnotu svojich povinností a po dočítaní tejto knihy budete bystrejší, šťastnejší a efektívnejší.

ÚVOD

Evelyn bola nadšená esejou, ktorú napísala ako školskú úlohu. Spýtala sa, či mi ju môže prečítať. „Samozrejme! Rada si ju vypočujem!“ Vtom som sa pozrela na svoj iPhone. Urobila som veľkú chybu.

Predpokladala som, že jej chvíľu potrvá, kým vydoluje svoju esej, a ja som celý deň čakala na výsledok, ako dopadol môj nedávno predložený projekt. Mali mi ho poslať e-mailom.

Evelyn začala čítať, ale ja som bola v mysli celkom inde.

„Počkaj,“ povedala som. Evelyn prestala čítať.

Letmý pohľad na e-mail odhalil, že návrh mojej firmy, nad ktorým som strávila väčšiu časť týždňa, nevybrali. „Ale nie!“ zastenala som. „To je absurdné! Všetko bolo zbytočné!“

Evelyn nedokázala skryť mrzutosť. „Nevadí.“

Poprosila som ju o prepáčenie, položila som iPhone dolu displejom na stôl a presvedčila som ju, aby mi začala čítať esej odznova.

Pre mňa z toho vyplynuli dva fakty:

Nie som naozaj sústredeným poslucháčom, ak je moja pozornosť rozpoltená medzi Evelyninu esej a frustrujúcu správu, ktorú budem musieť zajtra oznámiť kolegom.

Pri večernej návšteve priateľky naozaj netreba kontrolovať, ako dopadol nejaký pracovný návrh.

Dajme sa do toho!

Pozreli ste sa niekedy na konci dňa na hodinky a začudovali ste sa, ako rýchlo ubehol čas? Máte stále veľa práce a pocit, že ste nič nestihli? Poznáte situácie, že váš zoznam úloh namiesto toho, aby sa zmenšoval, skôr rastie, aj napriek vašej najlepšej vôli?

Povedzte si, že sa to určite nestáva iba vám.

Pri štúdiu materiálov pre knihu o singletaskingu som sa rozprávala so stovkami ľudí. Väčšina sa vyjadrovala v tom zmysle, že „to potrebuje“, prípadne že to potrebuje „kolega/manžel/priateľ/šéf/zamestnanec“. Takže myšlienka zrieknutia sa multitaskingu sa napodiv ukázala ako kontroverzná. Intenzita reakcií mi pripomenula, ako sa niektorí ľudia vedia „vytočiť“ nad politikou či náboženstvom. Podaktorí boli pobúrení a odmietli akceptovať singletasking ako niečo takmer neprijateľné. Multitasking je hlboko zakorenenou súčasťou našej kultúry.

Zamyslite sa nad odpoveďou na môj názor, že existuje spoľahlivá a lepšia alternatíva ako multitasking: „Myšlienka singletaskingu sa mi páči, ale nie je to nič pre mňa; singletasking vyzerá ako luxus, ktorý si ľudia v podnikateľskej sfére všeobecne nemôžu dovoliť. Je dobré sústrediť sa iba na jednu vec? Budem mať dosť času na spánok? Pochybujem. Presvedčte ma o opaku!“

Pustím sa do toho. Mám rada výzvy.

Singletasking nie je nijaký luxus, je to nevyhnutnosť. Človek dosiahne oveľa viac, ak bude robiť naraz len jednu vec a dobre sa vyspí. Pravdu povediac, predĺženie regeneračného času je výsledkom a zároveň aj podporným faktorom singletaskingu.

Moju prácu ďalej podnietili aj poznámky typu: „Neustále používam multitasking, lebo inak by som nič neurobil, bez toho nemôžem fungovať.“

Ponúknuť alternatívu k platným spoločenským normám nikdy nebola jednoduchá záležitosť. Galileo žil v čase, keď sa Zem pokladala za stredobod vesmíru. Spochybnil to a odvážne tvrdil, že planéty – vrátane Zeme – krúžia okolo Slnka. V dôsledku toho ho vyšetrovala rímska inkvizícia, ktorá skonštatovala, že sa dopustil kacírstva, a dostal domáce väzenie. Hopsa!

To, že multitasking má svojich skutočných stúpencov, je povedané len veľmi mierne. Ak tvrdím, že je to ilúzia – nuž, nič si nenahovárajme – ide o kacírstvo v oblasti poradenstva. Tu si teda viac neškrtnem!

Keď sa nekonformný človek pustí do čohosi, čo je iným proti srsti, musí spĺňať dve podmienky. Po prvé, musí byť naozaj, ale naozaj presvedčený o správnosti toho, čo hlása. Po druhé, nesmie sa dať odradiť, aby sa o svoju pravdu nepodelil s inými.

A tak, vážení priatelia, predkladám vám princíp singletaskingu:

► Urobíte viac, ak sa sústredíte iba na jednu úlohu.

Spomínate si na to, že keď ste čosi rátali – peniaze, nejaké predmety, svoj tep či svoje vyznamenania – stratili ste tok myšlienok a museli ste začať odznova? Strata toku myšlienok má dve príčiny. Jedna je interná – v myšlienkach ste zablúdili niekam inam, boli ste nesústredený. Druhou je to, že vašu pozornosť odpútal nejaký vonkajší podnet.

Prvý prípad dokazuje, ako sa nepokojná myseľ môže vykoľajiť aj pri jednoduchej úlohe. Druhý zasa svedčí o tom, že podľahnúť vonkajším podnetom spôsobuje stratu času, a nie naopak. V každom prípade sa to stalo, prerušenie rozhodilo vašu koncentráciu a znížilo produktivitu. A museli ste s tým mimoriadne dôležitým počítaním začať odznova.

V tejto knihe uvádzam systém jednoduchých nástrojov, ktoré pomáhajú upriamiť pozornosť na to najdôležitejšie. Naučíte sa, ako kontrolovať svoju myseľ, svoje okolie, ba aj tie otravné indivíduá, ktoré sa vložia medzi vás a váš potenciál. Pochopíte, čo vám umožní úspešne dokončiť to, čo ste začali. Ak sa zameriate len na jednu úlohu, iba na jeden moment, dosiahnete viac a pritom budete mať potešenie z hlbších a silnejších vzťahov.

A pokiaľ ide o odvádzanie pozornosti, naučíte sa potláčať tie, ktoré vznikajú vo vašej hlave, aj tie, ktoré na vás striehnu z externých zdrojov.

Tak do toho – a môžete si vydýchnuť od úľavy.

Vitajte v singletaskingu!

Témy tejto knihy sa delia na tri hlavné časti:

časť: Zlepšenie kvality života

časť: Získanie sebakontroly

časť: Uvedomenie si svojej dôležitosti

Prvá časť je základ. Ukazuje, že multitasking je príčinou hektického života a predstavuje singletasking ako protiklad nášho horúčkovitého životného štýlu. Umožní, aby si človek stanovil vlastný prístup k úlohám a vysvetlí, ako sme dospeli k tomuto záveru.

Druhá časť uvádza techniky na usmerňovanie našich myšlienok, usporiadanie pracovných záležitostí aj osobných vzťahov. Zahĺbime sa do aplikovania definície singletaskingu uvedeného v úvode, t. j. do manažmentu seba samého a okolitého prostredia.

Tretia časť vás naučí, ako osviežiť a zlepšiť život u seba doma a ako žiť pokojnejšie a šťastnejšie. Táto časť rozširuje princíp singletaskingu na oblasť mimo pracoviska.

Každá jednotlivá zložka ovplyvňuje tie ostatné. Ak zlepšíte proces svojho myslenia, bude to mať pozitívny vplyv na vaše vzťahy. Ak budete mať pod kontrolou okolité prostredie, vaše dni budú plynúť pokojnejšie. A tak ďalej. Preto sa kľúčové prvky objavujú vo všetkých častiach.

To nemôže byť pravda... alebo áno?

Možno sa zdá, že singletasking je v dnešných časoch trochu nereálny. Napriek tomu, táto koncepcia je zaujímavá a ponúka určite viac, než si dokážete predstaviť!

Okrem toho, ja ho v živote aplikujem tiež a všetky metódy uvedené v tejto knihe boli vytvorené a vyskúšané na skutočných ľuďoch. Zistilo sa, že naozaj fungujú!

Ak tvrdím, že multitasking absolútne zlyháva, to nie je nijaká senzáciechtivá myšlienka, ktorú som si sama vymyslela. Tvrdenia v tejto knihe sa opierajú o kombináciu záverov z neurológie, globálneho výskumu a interdisciplinárnych štúdií.

Tu je jedna zábavná lahôdka: prepínanie koncentrácie z jednej úlohy na inú znižuje produktivitu a zároveň zvyšuje nároky na čas potrebný na jej splnenie. Výskumníci z Harvardovej univerzity zistili, že najproduktívnejší pracovníci menia koncentráciu relatívne menej často, kým frenetickí pracovníci menia koncentráciu až päťstokrát za deň. Skrátka, notorické prechádzanie z jednej úlohy na druhú je priamo úmerné nízkej produktivite.¹

Navyše, pri multitaskingu sú ľudia náchylnejší na vyrušenie (pri plnení primárnej úlohy často odbočujú a hľadajú iné zdroje informácií), riešia bezvýznamné úlohy a ťažšie sa koncentrujú.

To, čo výskumníci nazývajú „závažným mediálnym multitaskingom“, súvisí s vysokou mierou náchylnosti na rozptyľovanie a nedostatočnou schopnosťou filtrovať externé podnety.

1 The Multitasking Paradox. Harvard Business Review 91, no. 3 (March 2013), s. 30 – 31.

Tak do toho!

Stať sa vysoko produktívnym a efektívnym si nevyžaduje zmenu spoločenského postavenia ani celkovú zmenu jeho konfigurácie. Zmenu dokážete urobiť celkom sami. Jednoducho uplatnite všetky ponúkané dostupné techniky a naučíte sa, ako dôsledne upriamiť pozornosť vždy len na jednu úlohu.

Je zrejmé, že pokušenie podľahnúť multitaskingu je veľké. Mám jednu nesmelú otázočku: Ako to fungovalo doteraz? A na ňu nadväzujúca otázka sa týka vašej ctihodnosti: To, že ste nepozorný, nesústredený a roztržitý, spôsobuje, že ste výkonný, pokojný a uvoľnený? Páči sa vám, keď vás iní vyrušujú, počúvajú na pol ucha alebo vás žiadajú, aby ste niečo povedali ešte raz? A čo vy sami – kontrolujete si odkazy na poradách, čítate si e-maily počas telefonovania alebo sa neviete sústrediť vtedy, keď je to potrebné?

Táto kniha vás naučí byť výkonnejším, zahĺbiť sa do úloh a minimalizovať rozptyľovanie. Naučí vás, ako sa sústrediť, byť tvorivý a ako neprepadnúť hystérii.

Singletasking zmení kvalitu vášho života. Tak doňho skočte rovnými nohami!

Zvládnete to!